Facebook กับเทรนด์ใหม่
จากตัวเลขจำนวนผู้ใช้ทั่วโลกกว่า 1,600 ล้านราย และประเทศไทย มีจำนวนผู้ใช้เกือบ 40 ล้านราย จึงปฏิเสธไม่ได้ว่า Facebook หรือ www.facebook.com เป็นโซเชียลมีเดียที่มีคนทั่วโลกใช้งานมากสุด ด้วยตัวเลขผู้ใช้จำนวนมากเช่นนี้ ทำให้แบรนด์สินค้าและธุรกิจบริการร้านค้าต่างๆ ไม่ว่าขนาดเล็กหรือขนาดใหญ่ ต่างมีความจำเป็นต้องทำการตลาดผ่านสื่อ Facebook อย่างต่อเนื่อง และนั่นจึงทำให้ Facebook มีเพจของธุรกิจขนาดเล็กขนาดใหญ่รวมกว่า 50 ล้านราย
18 ม.ค. 2561

พลวัตปี 2017 : สุภชัย ปกป้อง (แทน)
จากตัวเลขจำนวนผู้ใช้ทั่วโลกกว่า 1,600 ล้านราย และประเทศไทย มีจำนวนผู้ใช้เกือบ 40 ล้านราย จึงปฏิเสธไม่ได้ว่า Facebook หรือ www.facebook.com เป็นโซเชียลมีเดียที่มีคนทั่วโลกใช้งานมากสุด ด้วยตัวเลขผู้ใช้จำนวนมากเช่นนี้ ทำให้แบรนด์สินค้าและธุรกิจบริการร้านค้าต่างๆ ไม่ว่าขนาดเล็กหรือขนาดใหญ่ ต่างมีความจำเป็นต้องทำการตลาดผ่านสื่อ Facebook อย่างต่อเนื่อง และนั่นจึงทำให้ Facebook มีเพจของธุรกิจขนาดเล็กขนาดใหญ่รวมกว่า 50 ล้านราย
ช่วงเวลาเดียวกันผู้พัฒนาระบบของ Facebook มีการปรับเปลี่ยน Algorithm หรือพัฒนาระบบอย่างต่อเนื่อง เพื่อให้สมาชิกใช้งาน Facebook อย่างเพลิดเพลินและไม่รำคาญใจ เนื่องจากปัจจุบันมีการแชร์ Content มากมายนับไม่ถ้วนบน Facebook ทั้งที่เกิดจากสมาชิกนำมาแชร์เอง และเกิดจากเพจต่างๆ ที่นำมาแชร์แต่ละวัน
ทำให้ Facebook จำเป็นที่ต้องบริหารจัดการการนำเสนอ Content หรือเนื้อหาต่างๆ ให้สมาชิกอย่างสมเหตุสมผล ด้วยการจัดระเบียบเนื้อหาที่เกี่ยวข้องกับสมาชิก เลือกนำเสนอเนื้อหาที่สมาชิกแสดงความสนใจและจำกัดการเข้าถึงสมาชิกจากแบรนด์เพจด้วยเช่นกัน
นั่นจึงเป็นเหตุให้บริษัททั่วโลกต่างได้รับผลกระทบจากการจัด Algorithm ของ Facebook แต่สุดท้ายไม่สามารถทำอะไรได้มากนัก นอกเหนือไปจากต้องลงทุนซื้อโฆษณา เพื่อให้โพสต์เกิดการเข้าถึงกลุ่มเป้าหมายให้ได้มากสุด
จากข้อมูลของ socialmediatoday.com ผ่านทาง Brand Buffet มีการวิเคราะห์ถึงบทบาทของ Facebook กับการปรับเปลี่ยนบริบทช่วงปี 2561 เพื่อตอบโจทย์กับผู้ใช้บริการและสร้างความหลากหลาย เพื่อตอบโจทย์และสร้างมูลค่าเพิ่มทางเชิงธุรกิจมากยิ่งขึ้น
ต้องยอมรับเลยว่า Facebook ถือเป็นเครื่องมือทำการตลาดที่ทรงพลังมากและมีแนวโน้มแรงต่อเนื่อง จึงเป็นโอกาสของกลุ่มธุรกิจต่างๆ จะหยิบฉวยมาใช้ประโยชน์ จากความเปลี่ยนแปลงของ Facebook แต่จะได้มากหรือน้อยเป็นเรื่องที่ต้องหาคำตอบกันเอาเอง..!!